VSL Sklep I Cpg 1051/2017
Sodna praksa višjih sodišč, 2017-11-28

Da bi sodišče pri odločanju o povrnitvi stroškov lahko uporabilo navedeno izjemo od pravila, ki k povrnitvi stroškov zavezuje tožečo stranko, mora biti seznanjeno z dejstvi, iz katerih izhaja, da je tožeča stranka tožbo res umaknila takoj, ko je tožena stranka izpolnila zahtevek, in z dokazi, ki navedena dejstva potrjujejo. Tožeča stranka mora zato v vlogi, s katero tožbo umakne, navesti, kdaj je tožena stranka zahtevek izpolnila in za svoje trditve predložiti dokaze.

Pritožba se zavrne in se izpodbijani sklep potrdi.

1. Sodišče prve stopnje je z izpodbijanim sklepom sklep o izvršbi Okrajnega sodišča v Ljubljani VL 38357/2017 z dne 5. 5. 2017 razveljavilo tudi v prvem odstavku izreka in postopek ustavilo (prvi odstavek izreka). Tožeči stranki je naložilo, da je dolžna v petnajstih dneh povrniti toženi stranki njene stroške postopka v znesku 340,59 EUR z ZOO (drugi odstavek izreka).

2. Tožeča stranka je zoper drugi odstavek izreka sklepa pravočasno vložila pritožbo iz vseh pritožbenih razlogov. Pritožbenemu sodišču predlaga, da pritožbi ugodi in izpodbijani sklep spremeni tako, da odloči, da vsaka stranka nosi svoje stroške postopka oziroma izpodbijani sklep v drugem odstavku izreka razveljavi in zadevo v tem obsegu vrne sodišču prve stopnje v nov postopek.

3. Tožena stranka na pritožbo ni odgovorila.

5. V skladu z določbo prvega odstavka 158. člena Zakona o pravdnem postopku (ZPP) mora tožeča stranka, ki umakne tožbo, povrniti nasprotni stranki pravdne stroške, razen če jo je umaknila takoj, ko je tožena stranka izpolnila zahtevek. Tožeča stranka se torej izogne obveznosti povrnitve stroškov toženi stranki, če tožbo umakne takoj, ko tožena stranka izpolni zahtevek. Da bi sodišče pri odločanju o povrnitvi stroškov lahko uporabilo navedeno izjemo od pravila, ki k povrnitvi stroškov zavezuje tožečo stranko, mora biti seznanjeno z dejstvi, iz katerih izhaja, da je tožeča stranka tožbo res umaknila takoj, ko je tožena stranka izpolnila zahtevek, in z dokazi, ki navedena dejstva potrjujejo. Tožeča stranka mora zato v vlogi, s katero tožbo umakne, navesti, kdaj je tožena stranka zahtevek izpolnila in za svoje trditve predložiti dokaze.

6. Pritožbeno sodišče ugotavlja, da je tožeča stranka v vlogi, s katero je tožbo umaknila, navedla le, da je tožena stranka poravnala dogovorjeno obveznost ter da glede na navedeno tožbo umika. Morebitnih dokazov o plačilu vtoževane obveznosti umiku tožbe ni priložila. Zato sodišče prve stopnje ni imelo podlage, da tožeči stranki ne bi naložilo plačilo stroškov tožene stranke.

7. Trditve pritožnika, da sta se pravdni stranki med drugim dogovorili, da krije vsaka stranka svoje stroške postopka ter da je tožeča stranka podala umik tožbe takoj, ko je tožena stranka izpolnila zahtevek v celoti, pa so nedopustne pritožbene novote, ki jih pritožbeno sodišče ne more upoštevati (prvi odstavek 337. člena ZPP). Tožeča stranka ne trdi, zakaj tega ni navedla že v postopku pred sodiščem prve stopnje oziroma da tega ni mogla storiti brez svoje krivde.

8. Pritožbeno sodišče je glede na navedeno pritožbo zavrnilo in sklep sodišča prve stopnje v izpodbijanem delu potrdilo (2. točka 365. člena ZPP), ko je pred tem ugotovilo, da tudi ni podan nobeden od pritožbenih razlogov, na katere pritožbeno sodišče pazi po uradni dolžnosti (drugi odstavek 350. člena ZPP v zvezi s prvim odstavkom 366. člena ZPP).

9. Odločitev o pritožbenih stroških temelji na določbi prvega odstavka 165. člena ZPP v zvezi s prvim odstavkom 154. člena ZPP. Ker tožeča stranka s pritožbo ni uspela, nosi sama svoje pritožbene stroške.

Zakon o pravdnem postopku (1999) - ZPP  - člen 158

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.